02.02.2022

**SELETUSKIRI**

**maaeluministri määruse „Põllumajandusministri 20. aprilli 2006. a määruse nr 48 „Tootmiskatse tegemiseks lubatud seemne ja seemnekartuli koguste piirmäärad” muutmine” eelnõu juurde**

**1. Sissejuhatus**

Maaeluministri määrus „Põllumajandusministri 20. aprilli 2006. a määruse nr 48 „Tootmiskatse tegemiseks lubatud seemne ja seemnekartuli koguste piirmäärad” muutmine” kehtestatakse taimede paljundamise ja sordikaitse seaduse § 32 lõike 4 alusel.

Taimede paljundamise ja sordikaitse seaduse § 24 lõike 5 kohaselt võib toota ja turustada üksnes sordilehte võetud sordi seemet ja paljundusmaterjali. Sama seaduse § 32 kohaselt lubatakse teatud tingimustel toota ja turustada sordilehte mittevõetud sorti. Eestis põllukultuuri sordi sordilehte võtmise taotluse või Eestis või teises Euroopa Liidu liikmesriigis köögiviljakultuuri sordi sordilehte võtmise taotluse esitanud isik võib sordi viljelusväärtuse kindlakstegemiseks tootmistingimustes teha selle sordiga tootmiskatse ja tootmiskatse tegemiseks seemet turustada. Tootmiskatse tegemiseks vajalikku kogust seemet võib isik turustada registripidaja loal, mis antakse vastavalt komisjoni otsusele 2004/842/EÜ, rakenduseeskirjade kohta, mille alusel liikmesriigid võivad lubada turule viia nende sortide seemneid, mille kohta on esitatud taotlus riiklikku põllumajandustaimesortide või köögiviljasortide kataloogi kandmiseks (ELT L 362, 9.12.2004, lk 21–27).

Määruse eelnõuga muudetakse tootmiskatse tegemiseks lubatud seemne ja seemnekartuli koguste piirmäärasid vastavalt 2021. aasta statistikaandmetele külvipindade kohta.

Põllumajandusministri 20. aprilli 2006. a määrus nr 48 „Tootmiskatse tegemiseks lubatud seemne ja seemnekartuli koguste piirmäärad” on PõKa 2030 tegevussuuna „Kvaliteetsed sisendid põllumajanduses“ eesmärgi „Põllu- ja aiakultuuride sortide valik on mitmekesine, kvaliteetne ja kohalikesse oludesse sobiv“ saavutamise töövahendiks.

Eelnõu ja seletuskirja on koostanud Maaeluministeeriumi taimetervise osakonna peaspetsialist Vahur Mõttus (625 6138, vahur.mottus@agri.ee). Eelnõule on juriidilise ekspertiisi teinud Maaeluministeeriumi õigusosakonna nõunik Katrin Pööra (625 6147, [katrin.poora@agri.ee](mailto:katrin.poora@agri.ee)).

**2. Eelnõu sisu ja võrdlev analüüs**

Eestis põllukultuuri sordi sordilehte võtmise taotluse või Eestis või teises liikmesriigis köögiviljakultuuri sordi sordilehte võtmise taotluse esitanud isik võib Põllumajandus- ja Toiduameti loal teha sordi viljelusväärtuse kindlakstegemiseks tootmistingimustes tootmiskatse. Tootmiskatse tegemiseks lubatud põllukultuuride seemne ja seemnekartuli kogus arvutatakse välja ühe aasta jooksul kasutatavate koguste alusel liikide kaupa.

Tootmiskatse tegemiseks lubatud seemne ja seemnekartuli koguste muudetud piirmäärad, tuginedes Statistikaameti andmetele 2021. aasta põllukultuuride külvipindade kohta, on esitatud tabelis 1.

Tabel 1. Tootmiskatse tegemiseks lubatud põllukultuuride seemne ja seemnekartuli koguste piirmäärad 2022. a

|  |  |  |  |  |  |  |
| --- | --- | --- | --- | --- | --- | --- |
|  | Külvi-  norm kg/ha | Külvipind 2021. aastal  ha | Kokku seemnekasutus 2021. aastal  kg | Kogu seemne-  kasutusest lubatud  % | Tootmiskatseks lubatud kogus 2022. aastal  kg | Kogus ümberarvestatud pinnaks 2022. aastal  ha |
| Kaer | 160 | 40 104 | 6 416 640 | 0,3 | 19 250 | 120 |
| Oder | 200 | 121 540 | 24 308 000 | 0,3 | 72 924 | 365 |
| Rukis | 170 | 11 900 | 2 023 000 | 0,1 | 2 023 | 12 |
| Nisu | 225 | 179 988 | 40 497 300 | 0,3 | 121 492 | 540 |
| Raps | 10 | 78 807 | 788 070 | 0,1 | 788 | 79 |
| Kartul | 2 500 | 3 371 | 8 427 500 | 0,1 | 8 428 | 3 |

Tabelis esitatud andmete saamise arvutuskäik kaera näitel on järgmine. Statistikaameti andmetel oli kaera külvipind 2021. aastal 40 104 hektarit. Kaera külvinorm on 160 kilogrammi hektari kohta. Kehtivas põllumajandusministri 20. aprilli 2006. a määruses nr 48 „Tootmiskatse tegemiseks lubatud seemne ja seemnekartuli koguste piirmäärad” kasutatavad külvinormid on aastast 2006 ja on saadud huvirühmade kaasamise tulemusena. Kaera külvipinna ja külvinormi korrutisena on saadud kogu kaera seemnekasutus 2021. aastal, milleks on 6 416 640 kilogrammi. Komisjoni otsuse 2004/842/EÜ artikli 7 kohaselt on tootmiskatse tegemiseks lubatud kogus kaera puhul 0,3% kaera seemnekasutusest. 0,3% kogu kaera seemnekasutusest ehk 6 416 100 kilogrammist on 19 250 kilogrammi.

Komisjoni otsuse 2004/842/EÜ kohaselt lubatakse juhul, kui eespool nimetatud kogustest siiski ei piisa, et külvata täis 10 hektarit liikmesriigis, mille jaoks seeme on ette nähtud, kasutada kõnealuse maa-ala külvamiseks selleks vajalikku kogust. Nimetatud sätet on Eestis kohaldatud kartuli puhul. Kartuli puhul on arvutuste kohaselt tootmiskatse tegemiseks lubatud kogus 8 428 kilogrammi, mis on väiksem 10 hektari külvamiseks vajalikust kogusest. Kartuli puhul on 10 hektari külvamiseks vajalik kogus 25 000 kilogrammi ehk külvinorm 2500 kilogrammi tuleb korrutada 10 hektariga.

Eelnõuga muudetakse tootmiskatse tegemiseks lubatud piirmäärade koguseid vastavalt 2021. aasta statistikaandmetele järgmiselt: hariliku kaera (*Avena sativa* L.) seemne koguse piirmäär on 19 250 kilogrammi, hariliku nisu (*Triticum aestivum L. subsp. aestivum.*) seemne koguse piirmäär on 121 492 kilogrammi, hariliku odra (*Hordeum vulgare* L.) seemne koguse piirmäär on 72 924 kilogrammi, hariliku rukki (*Secale cereale* L.) seemne koguse piirmäär on 2023 kilogrammi, seemnekartuli (*Solanum tuberosum* L.) koguse piirmäär on 25 000 kilogrammi ning rapsiseemne (*Brassica napus* L. (partim)) koguse piirmäär on 788 kilogrammi.

Ainsana ei muutunud kartuli koguse piirmäär.

**3. Eelnõu vastavus Euroopa Liidu õigusele**

Eelnõu vastab komisjoni otsuse 2004/842/EÜ rakenduseeskirjade kohta, mille alusel liikmesriigid võivad lubada turule viia nende sortide seemneid, mille kohta on esitatud taotlus riiklikku põllumajandustaimesortide või köögiviljasortide kataloogi kandmiseks (ELT L 362, 09.12.2004, lk 21–27), nõuetele.

**4. Määruse mõjud**

Määrus mõjutab otseselt Eestis põllukultuuri sordi sordilehte võtmise taotluse või Eestis või teises liikmesriigis köögiviljakultuuri sordi sordilehte võtmise taotluse esitanud isikuid, kes soovivad Põllumajandus- ja Toiduameti loal teha seemne ja seemnekartuliga tootmiskatseid.

Tootmiskatse tegemiseks lubatud seemne ja seemnekartuli koguste piirmäärade muutmine 2022. aastal on seotud 2021. aasta põllukultuuride külvipindadega Eestis. Tabelis 2 kajastuvad muudatused piirmäärade kogustes võrreldes eelmise aastaga.

Tabel 2. Lubatud koguste võrdlus

|  |  |  |  |
| --- | --- | --- | --- |
|  | Tootmiskatseks lubatud kogus 2021. aastal  kg | Tootmiskatseks lubatud kogus 2022. aastal  kg | Muutus kg |
| Kaer | 19 692 | 19 250 | -442 |
| Oder | 78 384 | 72 924 | -5 460 |
| Rukis | 3 511 | 2 023 | -1 488 |
| Nisu | 113 355 | 121 492 | 8 137 |
| Raps | 709 | 788 | 79 |
| Kartul | 13 265 | 8 428 | -4 837 |

Analüüsitabelist nähtub, et 2022. aastal tootmiskatse tegemiseks lubatud piirmäära kogus liigiti vähenes kaera puhul 442 kilogrammi, odra puhul 5460 kilogrammi, rukki puhul 1488 kilogrammi ja kartuli puhul 4837 kilogrammi. Samas suurenes kogus nisu puhul 8137 kilogrammi ja rapsi puhul 79 kilogrammi. Nimetatud muudatustega piirmäärades ei kaasne 2022. aastal negatiivset mõju isikutele, kes soovivad Põllumajandus- ja Toiduameti loal teha seemne ja seemnekartuliga tootmiskatseid, sest piirmäärade muutused ei ole suured.

Eesti Maheproteiini Ühistu teostas 2020. aastal ühe tootmiskatse õlikanepi sordiga „Estika“ kümnel hektaril. 2021. aastal tootmiskatseid ei teostatud.

Määruse mõjude hindamisse ei ole kaasatud tootmiskatse tegijaid, keda kehtestatud piirmäärad mõjutavad, sest piirmäärade muutus ja seega ka mõju tootmiskatse tegijale on väike. Piirmäärade muutustega seonduv on tootmiskatse tegija ja Põllumajandus- ja Toiduameti töökorralduse vaates nii tehniline, et piisab määruse vastuvõtmise järgsest tootmiskatse tegija teavitusest. Sotsiaalmõju on kaudne ja positiivne, mis võib väljenduda paljude nende inimeste rahulolu tõusus, kes soovivad kasvatada ja kasutada uusi põllukultuuride sorte. Määruse mõju riigi julgeolekule ja välissuhetele, majandusele, elu- ja looduskeskkonnale, regionaalarengule, riigiasutuste ja kohaliku omavalitsuse korraldusele on väike ning kaudne.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamisega ei kaasne lisakulutusi riigieelarvest, samuti ei kaasne määruse rakendamisega tulusid.

**6. Määruse jõustumine**

Määrus jõustub üldises korras.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu väljatöötamisse ei ole kaasatud huvirühmi ja eelnõu ei esitata avalikule konsultatsioonile, kuna 2020. aastal tehti üks tootmiskatse ning 2021. aastal tootmiskatseid ei teostatud.

Eelnõu esitati arvamuse avaldamiseks Põllumajandus- ja Toiduametile, kes esitas parandusettepaneku. Esitatud parandusettepanekuga on arvestatud. Eelnõu esitatakse eelnõude infosüsteemi EIS kaudu kooskõlastamiseks Keskkonnaministeeriumile.